ประกาศกระทรวงคมนาคม เรื่อง หลักเกณฑ์วิธีการและเงื่อนไขการจดทะเบียนรถยนตร์สามล้อส่วนบุคคลสำหรับคนพิการที่แปรสภาพมาจากรถจักรยานยนตร์

ประกาศกระทรวงคมนาคม

ประกาศกระทรวงคมนาคม
เรื่อง
หลักเกณฑ์วิธีการและเงื่อนไขการจดทะเบียนรถยนตร์สามล้อส่วนบุคคล
สำหรับคนพิการที่แปรสภาพมาจากรถจักรยานยนตร์
-----------

                        เนื่องด้วยปัจจุบันปรากฏว่า
มีผู้พิการได้นำรถจักรยานยนตร์มาทำการดัดแปลงเป็น
รถยนตร์สามล้อ เพื่อใช้สัญจรและประกอบอาชีพเป็นจำนวนมาก
แต่โดยที่รถยนตร์สามล้อดังกล่าว
ยังไม่สามารถจดทะเบียนได้ ฉะนั้น
เพื่อให้การรับจดทะเบียนรถยนตร์สามล้อดังกล่าวเป็นไปด้วย
ความถูกต้องเหมาะสมและปลอดภัย อาศัยอำนาจตามความในข้อ ๒
วรรคสอง แห่งกฎกระทรวง 
ฉบับที่ ๙ (พ.ศ. ๒๕๓๕) ออกตามความในพระราชบัญญัติรถยนตร์
พ.ศ. ๒๕๒๒ กระทรวงคมนาคม
จึงให้ผ่อนผันการงดรับจดทะเบียนรถยนตร์สามล้อส่วนบุคคลสำหรับคนพิการที่แปรสภาพมาจาก
รถจักรยานยนตร์และวางหลักเกณฑ์วิธีการและเงื่อนไขการรับจดทะเบียนรถดังกล่าวไว้ดังต่อไปนี้
                        ข้อ
๑ ในประกาศนี้
                        "รถยนตร์สามล้อส่วนบุคคลสำหรับคนพิการ"
หมายความว่า รถยนตร์สามล้อ
ส่วนบุคคลสำหรับคนพิการที่แปรสภาพมาจากรถจักรยานยนตร์
                        "คนพิการ"
หมายความว่า คนพิการขาหรือลำตัว
                        "เจ้าของรถ"
หมายความว่า คนพิการที่เป็นผู้ถือกรรมสิทธิ์หรือสิทธิครอบครอง
รถยนตร์สามล้อส่วนบุคคลที่แปรสภาพมาจากรถจักรยานยนตร์
                        ข้อ
๒ รถยนตร์สามล้อส่วนบุคคลสำหรับคนพิการที่ขอจดทะเบียนต้องมีลักษณะ 
ขนาด ตามที่กำหนดในข้อ ๑ (๓) (ง) แห่งกฎกระทรวง ฉบับที่ ๕
(พ.ศ. ๒๕๒๔) ออกตามความใน
พระราชบัญญัติรถยนตร์ พ.ศ. ๒๕๒๒
และต้องมีเครื่องอุปกรณ์และส่วนควบสำหรับรถตามที่กำหนด
ในข้อ ๒ และข้อ ๓ แห่งกฎกระทรวง ฉบับที่ ๒๒ (พ.ศ. ๒๕๓๗)
ออกตามความในพระราชบัญญัติ
รถยนตร์ พ.ศ. ๒๕๒๒
                        ข้อ
๓ เครื่องอุปกรณ์และส่วนควบของรถยนตร์สามล้อส่วนบุคคลสำหรับคนพิการ 
ซึ่งใช้ควบคุมการขับขี่ที่เปลี่ยนจากการควบคุมด้วยเท้ามาเป็นการควบคุมด้วยมือ
ต้องมีสภาพมั่นคง
แข็งแรงและใช้งานได้ดีและสะดวก
                        ข้อ
๔ รถยนตร์สามล้อส่วนบุคคลสำหรับคนพิการ ต้องมีเครื่องหมายแสดงไว้ที่ตัวรถ 
และเครื่องหมายดังกล่าวให้มีลักษณะ ขนาด
และตำแหน่งการติดตั้งเป็นไปตามที่กรมการขนส่งทางบก
ประกาศกำหนด
                        ข้อ
๕ การจดทะเบียนรถที่มีลักษณะตามข้อ ๒ ข้อ ๓ และข้อ ๔ ให้เจ้าของรถยื่น
คำขอจดทะเบียนตามระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถ

ตามกฎหมายว่าด้วยรถยนตร์ พ.ศ. ๒๕๓๑ และที่แก้ไขเพิ่มเติมโดย
(ฉบับที่ ๒) พ.ศ. ๒๕๓๓ และ 
(ฉบับที่ ๓) พ.ศ. ๒๕๓๔
พร้อมหลักฐานที่แสดงว่าเจ้าของรถเป็นคนพิการ (ถ้ามี) ซึ่งออกให้โดย
ส่วนราชการ รัฐวิสาหกิจ องค์การหรือสมาคมที่รัฐให้การรับรอง
                        ในกรณีเจ้าของรถไม่สามารถนำหลักฐานการได้มาของเครื่องยนตร์
โครงรถและ
หลักฐานการรับจ้างประกอบหรือดัดแปลงรถมาแสดงเป็นหลักฐานได้
ให้นายทะเบียนบันทึกถ้อยคำ
เจ้าของรถเพื่อยืนยันความถูกต้องของการได้มาไว้เป็นหลักฐานแทน
                        ข้อ
๖ ประกาศนี้ใช้บังคับตั้งแต่วันที่ประกาศในราชกิจจานุเบกษาเป็นต้นไป

                                                ประกาศ
ณ วันที่ ๑๘ มีนาคม พ.ศ. ๒๕๔๑
                                                                   สนธยา
คุณปลื้ม
                                                  รัฐมนตรีช่วยว่าการ ปฏิบัติราชการแทน

รัฐมนตรีว่าการกระทรวงคมนาคม

[รก.๒๕๔๑/พ๒๔ง/๒/๒๓ มีนาคม ๒๕๔๑]

                                                                                                            สุรินทร์
/ แก้ไข ๒๑/๐๘/๒๕๔๔